นายกฯเล็งขยายเวลาเจรจา BEM เดินรถสายสีน้ำเงินส่วนต่อขยายอีก 30 วัน
นายกฯเล็งขยายเวลาเจรจา BEM เดินรถสายสีน้ำเงินส่วนต่อขยายอีก 30 วัน
4 พ.ย. 2559

พลเอกประยุทธ์ จันทร์โอชา นายกรัฐมนตรี เปิดเผยว่า จะขยายเวลาการเจรจากับ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ออกไปอีก 30 วันสำหรับการเดินรถส่วนต่อขยายรถไฟฟ้าสายสีน้ำเงิน หลังจากวันที่กำหนดไว้ตามประกาศคณะรักษาความสงบแห่งชาติ (คสช.) ใช้มาตรา 44 เพื่อแก้ไขข้ออุปสรรค และขีดเส้นการเจรจาให้แล้วเสร็จภายในกลางเดือน ต.ค.นี้ แต่ปัจจุบันการเจรจายังไม่สิ้นสุด
“การเจรจาส่วนต่อขยายสายสีน้ำเงินต้องต่อเวลาให้เขา อย่าไปมองว่าเอื้อประโยชน์ แต่มองว่าจะแก้ปัญหาอย่างไร”นายกรัฐมนตรีกล่าว
ด้านนายพีระยุทธ สิงห์พัฒนากุล ผู้ว่าการรถไฟฟ้าขนส่งมวลชนแห่งประเทศไทย (รฟม.) กล่าวว่า ระยะเวลาที่เจรจากับทาง BEM สิ้นสุดเมื่อกลางเดือนต.ค.ที่ผ่านมา โดยขณะนี้อยู่ระหว่างรอคำสั่งใหม่อย่างเป็นทางการจากนายกรัฐมนตรี